- Jeg har for let til, hvis jeg er derhjemme, at blive liggende i sengen og se en film, i stedet for at følge undervisningen, siger Maya Nellemann Hansen fra Hjørring. Hun er en af de elever, der har taget imod tilbuddet om fysisk at komme ind på Hjørring Gymnasium for at følge undervisningen online. I en uge nu har Maya Nellemann Hansen mødt ind hver morgen for at sætte sig i et lokale sammen med 2-3 andre elever, som også er udfordret med at være derhjemme og følge undervisningen online, mens gymnasiet er lukket ned. - Det er godt for mig at komme herind, jeg har brug for at have struktur på min dag, noget at stå op til, men jeg ved da godt, der er andre, der synes, det er fedt at være derhjemme, bare ikke mig, siger hun. Ingen forstyrrelser Det er Undervisningsministeriet, der kræver, at gymnasierne lader de elever, der har det sværest derhjemme, møde fysisk op på skolen for at følge undervisningen derfra. Noget som også Markus Christensen, der sidder i den anden ende af lokalet, nyder godt af. - Det er første dag, jeg er med, og det har allerede hjulpet. Jeg føler mig mere frisk, og det, at jeg skal stå op og tage bussen herind og få struktur og rytme i min dag, har allerede hjulpet på mig, slutter Markus Christensen, som også har taget imod tilbuddet for ikke at få for meget fravær. Også Rektor på Hjørring Gymnasium, Elsebeth Gabel Austin, er begejstret for Undervisningsministeriets tilbud til sårbare elever. - De kommer her og får lov at følge undervisningen, og det letter dem. Ingen kommer og forstyrrer dem, ingen ringer på døren derhjemme, ingen søskende til at afbryde, jo det er godt for dem, siger rektoren og tilføjer: - Vi har alle lært af det her. Også personalet her på gymnasiet. Vi har fundet ud af, vi savner fællesskabet, og det er ikke alt der kan lade sig gøre. For Maya Nellemann Hansen er der ingen tvivl om, hvor hun lærer mest. - Jeg kan varmt anbefale det her til andre. Min motivation er er helt klart tilbage, siger hun.

Opsummering:
Elever, der har svært ved at følge undervisningen hjemmefra, kan møde op på gymnasiet og følge onlineundervisningen der. Det giver mere struktur i hverdagen og større læring, lyder det fra eleverne på Hjørring Gymnasium.